**Referat frå styremøte i Vestnes Sogelag**

Dato: Torsdag 18.februar 2021 kl 18.00 – kl 19.30, møtestad Tremek. Desse møtte: Bjørn, Eli, Sigmund, Morten, Martinus og Mary.

**Saker som blei diskuterte:**

**Årsmøtet 2021**

Det blei vedtatt å utsette Sogelaget sitt årsmøte til seinare, i første omgang til innan utgangen av april. Dette for å avvente nye retningslinjer frå myndigheitene med hensyn på koronasmitten. For tida gjeld det ei begrensning med ei maksgruppe på 10 personar for arrangement inne.

**Drifta av laget så langt**

Aktiviteten i laget har vore prega av koronaen, og mykje er satt på vent. Spesielt planlagte turar og aktivitetsdagar blei stilt i bero. Skriftstyret i Sogelaget har derimot kunna halde oppe aktiviteten som tidlegare.

Årboka

Martinus orienterte om at det hittil i år var kome inn rikeleg med godt og variert stoff til årboka for 2021. Skriftstyret hadde også hatt liggande artikkelstoff frå året før som ikkje fekk plasss i siste årboka. Når det gjaldt geografisk fordeling på innkomne artiklar, blei det også nemnt at det var heller lite med stoff frå Vikebukt-sida. Skriftstyret fekk bekrefta at dei har styret si fullmakt til å halde fram med årbokarbeidet fram til neste årsmøte. Det blei også nemnt at Vågstranda har eige sogelag som vi kan ha felles interesser med.

Gratiseksemplar av årboka

Det vart referert til mail frå Per Bjørn Ellingseter datert 17. november 2020 til styret om utsendte gratiseksemplar av årboka ifølge tidlegare innarbeidd praksis. Styret går for denne tidlegare romslege praksisen. Bjørn tar nærmare kontakt med Per Bjørn for fleire detaljar, blant anna om varelageret, og om det bør trykkast opp fleire eksemplar av årboka. Årboka er no trykt opp i 700 eksemplar.

**Idear til program, kan vi sette opp noko på vår/haust**

Vandretur på Øverås/Nerås blant gamle krigsminnesmerke

Sogelaget har erfaring med tidlegare vellykka vandreturar. Styret var enig i at ein tar opp att ideen med å få til vandretur i mai på Øverås/Nerås – blant gamle krigsminnesmerke frå krigsåra 1940-1945. Morten tar på seg å snakke med ein lokalkjent person på staden. Turinnhald og annonse kjem seinare.

Bussrundtur på Midsund og Oterøya

Denne turen har og vore planlagt tidlegare, men måtte utsettast på grunn av koronaepidemien. Denne turen kan innehalde museumsbesøk, orientering med lokalkjent person og kafebesøk. Liknande dagsturar har funne stad i juni.

Sogelagstur til Ørsta

Martinus kom med forslag om at Sogelaget kunne arranger ein dagstur til Ørsta neste år, i 2022. Då har Vestnes kyrkje 150-årsjubileum. Ein tur til Ørsta er aktuell fordi rivingsmaterialene til den gamle korskyrkja på Vestnes vart selt til Ørsta. Rivingsmaterialene blei brukt til eit garveri. Bygninga står der framleis. Eit besøk samstundes i Ivar Åsen-tunet kan og vere aktuelt.

Tur til Malmefjorden og Tiendestabburet

Tur til Malmefjorden for å sjå på Tiendestabburet frå Vestnes Prestegard, blei etterspurd på styremøtet. Denne turen blei utsett i fjor på grunn av koronaen, men kan takast opp igjen.

Familiedagen om hausten på Tresfjord Museum

Denne populære dagen vart også avlyst i fjor på grunn av koronaen. Det er ønske om å få tilbake dette arrangementet denne hausten.

Frivilligdagen

Det er eit stort ønske om at Frivilligdagen på Vestnes Brygge kjem tilbake. Dette er ein møteplass der Sogelaget får høve til å markere kva dei står for, både representert med fotogruppa og sogelagsbøker. Her får ein også nye medlemar til laget.

**Eventuelt**

Facebook

Viser til mail frå Einar Baltzersen den 16. november 2020 om at Sogelaget burde ha ei eiga side på Facebook. Styret diskuterte dette på møtet og kom fram til at ei Facebookside må driftast. Sogelaget har si eiga heimeside, som er like aktuell i dag. Styret vedtok å utsette spørsmålet om Facebookside for Sogelaget inntil vidare.

Det nye Vestnes Bibliotek

Martinus la fram ein ide om at Sogelaget kanskje kunne få ei lita utstilling/avdeling med aktuelle saker i det nye biblioteket. Dette må i så fall undersøkast nærare.

Fotogruppa

Sigmund orienterte om at Kristoffer Aas-bilda er lagt ut på nettet frå Fylkesfotoarkivet si side. Lars Pedersen sitt fotoarkiv står no for tur for fotogruppa. Dette arbeidet er meir krevjande enn glasplatearbeidet til Kristoffer Aas, ettersom det er plastmateriale. Bjørn etterlyste ein kontaktperson i fotogruppa og som dei må velge sjølv. Sigmund blei bedt om å snakke med Odd Jarle om arkivet for nyare bilder i kommunen.

Bygdebøkene i kommunen

Bygdebokarbeidet i kommunen er ikkje sluttført, og mange etterlyser dei manglande bøkene. Bjørn vil ta kontakt med kultursekretæren og ordføraren for å forsøke å få dei til å gjere noko med saka.

Digitalisering av årbøkene

Martinus tok opp spørsmålet om digitalisering av årbøkene til Sogelaget, slik som for eksempel Romsdal Sogelag har gjort. Martinus vil ta kontakt med Helene Henriksen for å undersøke nærare korleis det fungerar.

Lid, 19.02.2021

Mary Ellingseter Skram

sekretær